เบี้ยประกันชีวิตเดือนม.ค.โต32%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คปภ. เผยเดือน ม.ค. ลูกค้ารายใหม่ประกันชีวิตเพิ่ม 32% ยอดขาย 4,408 ล้านบาท
ส่วนวิจัยและสถิติ ฝ่ายวางแผนและพัฒนาระบบตรวจสอบ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รายงานว่า เดือน ม.ค. 2553 บริษัทประกันชีวิตทั้งระบบมีเบี้ยปีแรก หรือเบี้ยลูกค้ารายใหม่ 4,408 ล้านบาท เพิ่มขึ้น 1,080 ล้านบาท หรือ 32% เทียบกับงวดเดียวกันในปี 2552 ด้านเบี้ยรับมีจำนวน 1.2 หมื่นล้านบาท เพิ่มขึ้น 6% 
สำหรับเบี้ยจ่ายครั้งเดียวมี 1,365 ล้านบาท เพิ่มขึ้น 33% รวมเบี้ยทุกประเภท 1.8 หมื่นล้านบาท เพิ่มขึ้น 2,183 ล้านบาท หรือ 13% กรมธรรม์ ใหม่ระหว่างปีมีทั้งสิ้น 3.7 แสนฉบับ เพิ่มขึ้น 1.8 แสนฉบับ หรือ 101%
ทั้งนี้ เดือน ม.ค. 2553 ธุรกิจประกันชีวิตมีการจ่ายเงินคืนให้ลูกค้าทั้งสิ้น 7,156 ล้านบาท เพิ่มขึ้น 5.8% เมื่อเทียบกับงวดเดียวกันของปี 2552 โดยเป็นการจ่ายคืนกรณีเงินครบกำหนดตามสัญญากรมธรรม์มากที่สุด 2,853 ล้านบาท เพิ่มขึ้น 16.6% ตามด้วยการจ่ายคืนลูกค้ากรณีไถ่ถอนก่อนกำหนด 1,637 ล้านบาท ลดลง 9.5% เงินจ่ายเพื่อการประกันสุขภาพ 1,019 ล้านบาท เพิ่มขึ้น 8.7% จ่ายค่าสินไหมกรณีเสียชีวิต 915.5 ล้านบาท ลดลง 1% ขณะที่จ่ายค่าอุบัติเหตุและทุพพลภาพลดลงเหลือ 165 ล้านบาท หรือ 46%
ทั้งนี้ บริษัท เอ.ไอ.เอ สาขาประเทศไทย มีเบี้ยรับรวม 5,923 ล้านบาท ยังครองความเป็นอันดับ 1 คิดเป็นส่วนแบ่งการตลาด 30% ตามด้วยอันดับ 2 บริษัทไทยประกันชีวิต มีเบี้ยรับรวม 2,697 ล้านบาท มีส่วนแบ่งการตลาด 14% อันดับ 3 บริษัทกรุงเทพประกันชีวิต เบี้ยรับรวม 2,208 ล้านบาท ส่วนแบ่งการตลาด 11.5% อันดับ 4 บริษัทเมืองไทยประกันชีวิต เบี้ยรับรวม 1,820 ล้านบาท ส่วนแบ่งการตลาด 9.4% และอันดับ 5 บริษัทไทยพาณิชย์นิวยอร์คไลฟ์ประกันชีวิต เบี้ยรับรวม 1,494 ล้านบาท ส่วนแบ่งการตลาด 7.8%
ด้านธุรกิจประกันวินาศภัยมีเบี้ยรับรวม 1 หมื่นล้านบาท เพิ่มขึ้น 1,677 ล้านบาท หรือ 19.9% เมื่อเทียบกับเดือนเดียวกันในปี 2552 แยก เป็นเบี้ยประกันภัยรถ 6,136 ล้านบาท เบี้ยประกันภัยทางทะเลและขนส่ง 405 ล้านบาท เบี้ยประกันอัคคีภัย 642 ล้านบาท เบี้ยประกันภัยเบ็ดเตล็ด 3,952 ล้านบาท โดยมีการจ่ายค่าสินไหมทดแทนให้กับลูกค้าทั้งสิ้น 5,278 ล้านบาท เพิ่มขึ้น 3.4%